Anghel Iordănescu împlineşte astăzi 74 de ani. Fostul selecționer al României a primit un mesaj plin de emoție de la fiul său, Edi Iordănescu, cel care îi calcă pe urme și se pregătește să stea pe banca naționalei la EURO 2024.
Anghel Iordănescu își sărbătorește ziua de naștere, iar fiul său, actualul selecţioner al naţionalei României, a avut o reacție impresionantă pe contul său de Facebook.
Anghel Iordănescu împlinește 74 de ani. Mesajul primit de la Edi Iordănescu
„Astăzi este despre tine !! Azi şi întotdeauna!! La mulţi ani tată şi cel mai bun prieten!„, a scris Edi Iordănescu pe Facebook, postând două fotografii în care apare în braţele tatălui său.
Anghel Iordănescu s-a născut la 4 mai 1950, la Bucureşti. El a jucat la Steaua în două perioade: 1961 – 1982 şi 1985 – 1986. Timp de trei sezoane, acesta a evoluat în Grecia, la OFI Creta.
Ca tehnician, Anghel Iordănescu a activat la cluburile Steaua, în perioadele 1986 – 1990 şi 1992 – 1993, la Anorthosis, în perioada 1990 – 1992, Al-Hilal, în 1999 – 2000, la Rapid, în perioada iulie – septembrie 2000, la Al-Ittihad, în perioada 2005 – 2006 şi la Al-Ain, în perioada iulie – decembrie 2006.
Anghel Iordănescu a pregătit naţionala României în perioadele 1993 – 1998, 2001 – 2004 şi decembrie 2013 – octombrie 2014. Acesta a fost şi selecţionerul Greciei în perioada august 1998 – martie 1999.
El a realizat şi cea mai mare performanţă a naţionalei, din postura de antrenor al Generaţiei de Aur, sferturi de finală, la Campionatul Mondial din 1994, unde tricolorii au fost eliminaţi de Suedia.
Edi Iordănescu și Anghel Iordănescu l-au vizitat pe Carlo Ancelotti
În luna martie, Edi Iordănescu l-a vizitat pe Carlo Ancelotti la Madrid. Selecţionerul l-a avut alături şi pe tatăl lui, Anghel Iordănescu, şi a transmis un mesaj superb, la fotografia postată cu cei doi.
România s-a duelat cu Columbia, în cel mai tare amical înainte de EURO 2024. Partida s-a desfăşurat la Madrid, pe stadionul Wanda Metropolitano, şi a fost live pe Antena 1 şi în AntenaPLAY.
Edi Iordănescu a profitat de ocazie şi l-a vizitat din nou pe Carlo Ancelotti, managerul celor de la Real Madrid. De data aceasta, selecţionerul a mers la baza „galacticilor” însoţit de tatăl său, Anghel Iordănescu.
Cei doi au profitat de faptul că duelul dintre Columbia şi România s-a disputat la Madrid, şi astfel au mers în „casa” lui Real Madrid.
Edi Iordănescu a postat o fotografie cu Carlo Ancelotti şi cu tatăl său, Anghel Iordănescu, şi a transmis un mesaj superb. Selecţionerul s-a declarat recunoscător pentru faptul că are şansa să stea alături de doi „titani” ai fotbalului.
„Mândru şi recunoscător, alături de doi titani ai acestei profesii, cărora le datorez totul! Fiecare secundă cu ei, o lecţie nepreţuită despre fotbal şi viaţă”, a transmis Edi Iordănescu, pe contul său oficial de Facebook.
Nu a fost pentru prima dată când Edi Iordănescu l-a vizitat pe Carlo Ancelotti. Selecţionerul a fost la baza lui Real Madrid şi în toamna lui 2022, perioadă în care România era concentrată pe meciurile din grupa de Liga Naţiunilor.